Sewe nuwe regters vir howe - Howe - Republikein
Friday, May 25th, 15:18:57
Sewe nuwe regters vir howe
22 December 2016 | Howe
Die regsdienskommissie het verlede week in ’n mediaverklaring bekend gemaak dat ’n Windhoekse advokaat en prokureur lid is van die nuutste groep regsgeleerdes wat as regters in die Namibiese hoërhof en hooggeregshof aangestel is.
Die staatspresident het dié nuwe regters op aanbeveling van die kommissie aangestel sodat sake in die land se twee hoogste howe vinniger afgehandel kan word.
Regters Freddy Chomba en Jennifer Mokgoro sowel as senior advokaat Theo Frank is vanaf 1 Maart tot 31 Desember 2017 as regters in die hooggeregshof aangestel.
Adv. Frank het sy loopbaan as advokaat in 1976 in Suid-Afrika begin en in 1983 het hy as advokaat in Namibië begin praktiseer. Hy het vanaf 1990 tot 1996 as regter van die hoërhof van Namibië gedien en vanaf 1995 is hy met tussenposes as ad hoc-regter van die hooggeregshof aangestel.
Regters Collins Parker en Petrus Miller is as waarnemende regters in die hoërhof vir die tydperk 31 Desember 2016 tot 31 Maart aangestel en regter Epafraditus Unengu vanaf 31 Desember 2016 tot 31 Desember 2017. Prokureur Boas Usiku dien vanaf 3 Desember 2016 tot 31 Maart 2017 as waarnemende regter in die hoërhof.